b'\n_START_ARTICLE_\nBilly Graham\n_START_PARAGRAPH_\nWilliam Franklin Graham (7. november 1918 Charlotte, P\xc3\xb5hja-Carolina \xe2\x80\x93 21. veebruar 2018 Montreat, P\xc3\xb5hja-Carolina) oli Ameerika \xc3\x9chendriikide vaimulik, k\xc3\xb5ige tuntum kristlik evangelist USA-s, paljude raamatute autor. Ta tegutses L\xc3\xb5una Baptistide Konventsioonis ja oli mitme USA presidendi vaimulik n\xc3\xb5uandja._NEWLINE_Ta s\xc3\xbcndis neljalapselise pere vanima lapsena, tal oli vend ja kaks \xc3\xb5de. Ta l\xc3\xb5petas aastal 1936 keskkooli (Sharon High School), misj\xc3\xa4rel asus \xc3\xb5ppima Bob Jonesi \xc3\x9clikoolis, mis toona asus Clevelandis Tennessees._NEWLINE_Tal on omanimeline t\xc3\xa4ht Hollywoodi kuulsuste alleel.\n_START_SECTION_\nPerekond\n_START_PARAGRAPH_\nTa abiellus 13. augustil 1943 Ruth Belliga (10. juuni 1920 \xe2\x80\x93 14. juuni 2007), kelle vanemad olid presb\xc3\xbcterlastest misjon\xc3\xa4rid Hiinas. Neil s\xc3\xbcndis viis last: Virginia Leftwich Graham (1945), Anne Graham Lotz (1948), Ruth Graham (1950), Franklin Graham (1952), kes v\xc3\xb5ttis hiljem \xc3\xbcle isa t\xc3\xb6\xc3\xb6, ja Nelson Edman Graham (1958).\n_START_SECTION_\nTerviseprobleemid\n_START_PARAGRAPH_\nTa p\xc3\xb5des aastast 1992 Parkinsoni t\xc3\xb5be. Tal on olnud eesn\xc3\xa4\xc3\xa4rmev\xc3\xa4hk.\n_START_SECTION_\nSeosed Eestiga\n_START_PARAGRAPH_\nTa k\xc3\xbclastas 1984. aasta s\xc3\xbcgisel N\xc3\xb5ukogude Liitu ja viibis Eestis kolm p\xc3\xa4eva. Ta jutlustas Tallinnas Oleviste kirikus, kus kuulajaskond ulatus arvatavalt 4500 inimeseni. 25 aastat hiljem, mais 2009 oli Tallinnas ta poeg Franklin Graham, kes oli peak\xc3\xb5neleja Saku Suurhallis toimunud \xc3\xbcritusel "Lootuse festival". Eesti keeles on ilmunud mitu Billy Grahami raamatut, tuntuim neist on "Rahu Jumalaga", mis ilmus juba N\xc3\xb5ukogude okupatsiooni ajal p\xc3\xb5randaaluse t\xc3\xb5lkena.'